**A SZAKDOLGOZATOK ELKÉSZÍTÉSÉNEK KÖVETELMÉNYEI**

 **BUSINESS COACH SZAKIRÁNYÚ TOVÁBBKÉPZÉS**

1. **Téma**

A Business coach szakirányú továbbképzés esetében a szakdolgozat témája *a hallgató egy saját teljes coaching folyamata, annak részletes leírása és elemzése.* A hallgató saját coaching gyakorlatából, praxisából olyan coaching folyamatot választ, mely alkalmas annak bizonyítására, hogy képes önállóan végig vinni egy üléssorozatot az első szerződéskötéstől a zárásig.

A coaching folyamat leírása során arra kell törekedni, hogy a coaching folyamat ívét, legfontosabb fordulópontjait, alkalmazott modelleket és eszközöket mutassa be a hallgató, és mindezt elemezze egyrészt az EMCC kompetenciák megjelenése és alkalmazása vonatkozásában; másrészt önreflektív módon elemezze saját munkáját, és ezek alapján határozza meg saját fejlődési lehetőségeit. A választott folyamat kapcsán lehetősége van a hallgatóknak egy *konkrét témára fókuszáln*i, mint például: jelenlét, ellenállások a coachingban, vezetőfejlesztés, személyiségtípusok stb.

Az alkalmazott módszertanhoz, illetve saját munkájának elemzéséhez kötődően *elvárt minimum 5-10 szakirodalmi forrás felhasználása és hivatkozása is.*

A hallgató a Neptunban a Tanulmányok/Szakdolgozat/Szakdolgozat jelentkezés menüben rögzíti témáját.

A Neptun idevonatkozó felülete tartalmazza:

* + témához kapcsolt szakot,
	+ a téma megnevezését, (ebben az esetben business coaching folyamatleírás és elemzés)
	+ témavezető személyét,

A témavezetőválasztás a Tanulmányi Rendszeren (továbbiakban TR) keresztül a szakdolgozat leadását megelőző félévben történik.

A témavezető választás eredményéről a TR-ben (Neptunban) tájékozódhat a hallgató.

Abban az esetben, ha a ***szakdolgozat konkrét témájának módosítása új témavezető kiválasztását*** igényli, a témaváltoztatás kizárólag az eredeti és új témavezető beleegyezésével és a szakfelelős vagy az oktatásért felelős dékánhelyettes engedélyével lehetséges. Ezt az érintett oktatók és a szakfelelős vagy oktatási dékánhelyettes aláírásával ellátott nyomtatványon (témaváltoztatási kérelem) szükséges dokumentálni.

**2. A szakdolgozat elkészítése: kutatásmódszertan és konzultáció**

A szakdolgozat elkészítéséhez a Business coach szakirányú továbbképzés tanterve 5 kreditet rendel, melynek megszerzésére *a szakdolgozat leadásának félévében minimum három szakdolgozati konzultáció**teljesítésével van lehetőség.*

A ***szakdolgozati konzultáció*** alapvető célja a szakdolgozat elkészítésének szakmai támogatása (a továbbiakban: *szakmai konzultáció*).

**A szakmai konzultációk meglétének igazolását, a konzulens rögzíti a Neptunban.**

**3.** **A szakdolgozat benyújtása**

A szakdolgozat benyújtására a 2. félév végén kerül sor.

A szakdolgozat a megfelelő feltételek teljesülése esetében a mintatantervtől eltérő félévben is beadható.

A szakdolgozatot a Kar által meghatározott **elektronikus felületre kell feltölteni** a kari vezetés által előre meghatározott ***határidőre.*** Az elektronikus rendszer rögzíti az elektronikus változat feltöltésének pontos dátumát és idejét.

**4. A szakdolgozat bírálata**

A szakdolgozat bírálata ***elektronikus formában*** történik. Minden szakdolgozatot két bíráló értékel: az egyik a hallgató témavezetője, a másik a szakfelelős (illetve a szakfelelős képviseletében az oktatási dékánhelyettes) által felkért másodbíráló (ez utóbbi lehet a Kar oktatója vagy a témában kompetens külső szakértő).

A bírálók az elektronikus felületen keresztül érik el a bírálandó szakdolgozatokat, és a megadott határidőig on-line kitöltik a ***bírálati lap***ot. Ezek után minden bíráló 1 példányt kinyomtat a bírálatából (záróvizsga jegyzőkönyvhöz csatolandó példány, amelyen a feltenni kívánt kérdések is szerepelnek), és ezt aláírva beküldi a Tanulmányi Osztálynak. A hallgató – a rendszerbe belépve – megtekintheti szakdolgozata értékelését (a javasolt kérdések nélkül).

**5. A szakdolgozattal szembeni terjedelmi elvárás, formai követelmények**

A Business coach szakirányú továbbképzés esetében a szakdolgozat ***elvárt terjedelme*** (a formai követelmények – betűtípus, betűméret, sorköz, margók – betartása mellett) minimum ***15 és maximum 25 oldal***, melynek teljesítéséhez ***legalább 27 000, legfeljebb 45 000 leütés*** *szükséges szóközök nélkül*.

***A részletes formai követelmények a honlapon közzétett szakdolgozati módszertani útmutató, 10-24. oldalán találhatók meg.*** (Kivétel a terjedelmi korlát, mely a Business coach szakirány esetében 15-25 oldal.)

Amennyiben a szakdolgozat nem felel meg a minimális terjedelmi elvárásnak vagy az előírt formai követelményeknek, ***„értékelhetetlen” minősítéssel visszaküldhető*** a hallgatónak.

**6. Az elektronikus változat feltöltésének követelményei**

A szakdolgozatot az ezzel kapcsolatos – a kari honlapon közzétett – útmutatónak megfelelően kell feltölteni az elektronikus rendszerbe. A file elnevezési sémája a következő: NEPTUNKÓD\_SZD.pdf, ahol az NEPTUNKÓD helyére értelemszerűen a hallgató a saját NEPTUN kódját írja be, csupa nagybetűvel. Például: YX65UA.PTE\_SZD.pdf

A feltöltéssel egyidejűleg a hallgatónak (on-line) nyilatkoznia kell arról, hogy

– a szakdolgozat a saját munkája, valamint

– a feltöltött példány teljes egészében megegyezik a kinyomtatott példányokkal.

**7. Szakdolgozat értékelési kritériumok**

|  |  |
| --- | --- |
|  | **Pontok** |
| 1. A coaching folyamat választása, annak indoklásának megítélése, a probléma felvetésének és a célok megfogalmazásának módja
 | 5 |
| 1. A folyamatleírás érthetősége, az folyamat nyomon követhetősége. Az ügyféllel kialakított kapcsolat leírása
 | 8 |
| 1. A coaching folyamat kézbentartása, az ügyfél kísérése az egész folyamaton keresztül
 | 10 |
| 1. Alkalmazott modellek és eszközök
 | 12 |
| 1. A folyamat kapcsán megfogalmazott önreflexió és tanulságok
 | 12 |
| 1. A coach kompetenciák meglétének és fejlesztendőinek felismerése, a kompetenciák tudatos alkalmazása
 | 12 |
| 1. Személyes és szakmai fejlődési irányok, lehetőségek a folyamat kapcsán
 | 8 |
| 1. A dolgozat szerkezete
 | 4 |
| 1. Stílus, nyelvezet (a terminológia helyes használata), nyelvhelyesség (helyesírás)
 | 4 |
| 1. Formai igényesség (a dolgozat külső megjelenése, ábrák, táblák)
 | 3 |
| 1. A folyamathoz köthető elméleti háttér, szakirodalom feldolgozásának színvonala
 | 8 |
| 1. Forrásokra való hivatkozás formai követelményei
 | 4 |
| 1. A bíráló benyomása a dolgozat egészéről
 | 10 |
| Összes pont | **100** |

Amennyiben a bíráló a fenti szempontok szerinti értékelés során **bármelyik kategóriában 0 pontot ad**, a munka elfogadhatatlan, így **elégtelen (1)** osztályzattal kell minősíteni.

Az érdemjegyek odaítélése egységes értékelési skála alapján történik.

Az alkalmazott pontozási skála:

 0-50 elégtelen (1)

51-65 elégséges (2)

66-75 közepes (3)

76-85 jó (4)

86-100 jeles (5)

**8. A szakdolgozat titkosítása**

A titkosítást a témában érintett szervezet vagy a hallgató a szakfelelőstől kérheti, azt a szakfelelős (illetve annak képviseletében az oktatási dékánhelyettes vagy a tanulmányi osztályvezető) a TVSZ ide vonatkozó szabályai alapján engedélyezheti. Ezeket az előírásokat a szakdolgozat bírálata, illetve a záróvizsga lebonyolítása során is érvényesíteni kell:

TVSZ 59. § (6) A szakdolgozat témáját, témavezetőjét a szakfelelős, illetve megbízottja hagyja jóvá, az esetleges titkosság engedélyezésével együtt.

60. § (2) A szakdolgozat megvédése nyilvános, kivéve a titkosított szakdolgozat védését.

(7) A titkosított szakdolgozat esetében a szakdolgozatot csak a témavezető, a bírálók, és a bizottság tagjai ismerhetik meg, amennyiben írásban vállalják, hogy a megismert titkot megőrzik. A titkosított szakdolgozat megvédésén csak az értékelő bizottság, a témavezető és a hallgató lehet jelen. A szakdolgozat titkosításnak megfelelő tárolásáról az Egyetemi Levéltár gondoskodik.

**9. Plágium-eljárás**

Az egyetemi TVSZ 59.§-ának vonatkozó előírásai:

(12) Amennyiben a szakdolgozat két bírálója által javasolt érdemjegy közötti különbség több, mint kettő, vagy ha az egyik bíráló elégtelenre értékeli a szakdolgozatot, a szakfelelős kijelölhet egy harmadik bírálót is.

(13) Amennyiben a szakdolgozat bírálata során legalább két bíráló által javasolt érdemjegy elégtelen, a szakdolgozat nem bocsátható védésre. Ebben az esetben a hallgatónak a szakfelelős által megadott határidőn belül új szakdolgozatot kell készítenie.

(14) Amennyiben a benyújtott szakdolgozat sérti a szerzői jogokat a jelen szabályzat14. számú mellékletében foglaltaknak megfelelően minősítése elégtelen (1), továbbá a szakdolgozat készítőjével szemben a szakfelelős fegyelmi eljárást kezdeményez a dékánnál.

Ennek alapján:

(A) Ha a bíráló szerint a hallgató plágiumot követett el, a dolgozatra elégtelent ad.

(B) A szakfelelős (nálunk az operatív szakvezető) az elégtelent látva eldönti, hogy kiadja-e még harmadik bírálónak is, vagy a meglévő két bírálat megfelelő alapot ad a dolgozat megítéléséhez.

(C) A szakfelelős a plágiumot elkövető hallgató dolgozatának bírálatait továbbítja a dékánhoz, fegyelmi eljárást kezdeményezve.

(D) A dékán - a Fegyelmi Bizottsággal kötött korábbi eljárási megállapodás alapján - határozatában megállapítja a szerzői jogok megsértését, ennek alapján a hallgatót egy tanév (két szemeszter) időtartamra kizárja a záróvizsgára bocsátásból.

(E) Ha a hallgató vitatja a szerzői jogok megsértését, kérelemmel a Fegyelmi Bizottsághoz fordulhat, amely ennek alapján részletes eljárást folytat le.

**10.További információk**

A dolgozat terjedelmére az ebben a tájékoztatóban leírtak mérvadók. A szakdolgozat készítésére vonatkozó részletes módszertani segédlet, valamint további információk, az aktuális feladatok és határidők a kari weblapon (Hallgatók/Alapképzés/Szakdolgozat menüben) találhatók.

Pécs, 2021. szeptember

 Dr. Takács András

 oktatási dékánhelyettes